Líklega var skotið á bíl fjölskyldu Dags B. Eggertssonar borgarstjóra á bílastæði aftan við heimili hans. Atvikinu fylgi erfiðar tilfinningar, hann og fjölskylda sín horfi aðeins öðruvísi út um gluggann nú en áður. Hann segir að heimili sitt hafi verið gert að skotskífu í myndbandi aðgerðahópsins Björgum miðbænum.
Dagur var gestur Silfursins í morgun.Hann tók eftir gati á farþegahurð bíls fjölskyldunnar um síðustu helgi og setti sig strax í samband við lögreglu sem tók bílinn til rannsóknar. Kúlur fundust inni í hurðinni og í kjölfarið gerði lögregla ráðstafanir við heimili fjölskyldunnar. Við nánari athugun reyndust kúlnagötin vera tvö.Dagur segir að eiginkona sín og börn hafi brugðist við af miklu æðruleysi.
En þessu fylgja auðvitað erfiðar tilfinningar. Þetta er óöryggi og álag og maður stendur sjálfan sig að því, og við öll, að horfa aðeins öðruvísi út um gluggann meðan það er óvissa í þessu öllu saman.
Dagur segir að hugsanlega hafi áreitni sem beinist að stjórnmálaflokkum og einstökum stjórnmálamönnum ekki verið gefinn nægilegur gaumur
Þá kemur á daginn að undanfarin tvö ár, allavega, hafa verið viðburðir sem hafa átt sér stað við skrifstofur annarra stjórnmálaflokka. Ég er hugsi yfir því að það sé ekki tekið til umræðu og sett á borðið.
Myndband aðgerðahópsins Björgum miðbænum, þar sem Vigdís Hauksdóttir borgarfulltrúi Miðflokksins er þulur, hefur verið til umræðu í þessu sambandi, en þar er heimili borgarstjóra sýnt og staðsetning þess sett í samhengi við framkvæmdir við Óðinstorg.
Dagur segist ekki geta fullyrt um orsakasamhengi á milli myndbandsins og skotárásarinnar.
Til þess vitum við ekki nógu mikið um þessa skotárás. Hinsvegar sagði ég strax þegar farið var að keyra þetta á stærstu netmiðlum landsins að þetta ylli mér óhug. Ég var ekkert einn í fjölskyldunni um það. Okkur fannst þetta mjög óhugnanlegt. Mér fannst þarna verið að fara inn á alveg nýjar brautir í íslenskri pólitík, færa mörkin og gera heimili mitt að skotskífu. Þá grunaði mig ekki það sem núna gerðist.
Dagur B Eggertsson borgarstjóri segir að skotárás á bíl hans fylgi erfiðar tilfinningar, hann og fjölskylda sín horfi aðeins öðruvísi út um gluggann nú en áður. Hann segir að heimili sitt hafi verið gert að skotskífu í myndbandi aðgerðahópsins Björgum miðbænum. 